Meta nhar il-Ħadd, 23 ta' Frar, Ibrahim Hussen Sudaniż ta' dixxidenza Eritrejana rebaħ in-Nofs Maratona ta' Malta b'ħin mill-isbaħ ta' siegħa u għaxar minuti, il-medja Maltija kollha ddeskriviet lil dan l-atleta bħala 'refuġjat'. Il-kelma 'refuġjat' rarament tintuża kemm fuq il-medja Maltija u kemm fit-toroq Maltin. Forsi ma tintużax fit-toroq Maltin għax rarament tintuża fil-medja Maltija, u daqstant ieħor tista' tgħid li rarament tintuża fil-medja Maltija għax rarament tintuża fit-toroq Maltin. Bħas-soltu qegħdin f'sitwazzjoni ta' min ġie l-ewwel – it-tiġieġa jew il-bajda? Jekk hux każ li l-medja Maltija tistax teduka aħjar lill-pubbliku Malti, hija storja oħra. Fil-fatt gazzetti progressivi għandhom policy li ma jużawx per eżempju t-terminu 'immigranti llegali' imma 'immigranti rregolari'. Il-kelma klandestini hija assolutament projbita. Fil-fatt, assolutament ma tagħmilx sens li tintuża l-kelma 'klandestin', daqskemm ma tagħmilx sens li ssejjaħ persuna 'ħalliel' għax ħabbatlek il-bieb fis-satra tal-lejl, ankè jekk inti m'intix lest tilqgħu u m'għandekx pjaċir bih. Persuni li jaslu b'dgħajsa f'Malta, ma jippruvawx jidħlu f'Malta bil-moħbi imma jkunu qegħdin iħabbtu l-bieb tal-gvern Malti biex jingħataw ażil. Biss din il-kelma mhux l-ewwel darba li rajnieha tinkiteb jew smajnieha tinqara. Anzi. Teknikament skont il-Konvenzjoni tal-Ġnus Magħquda tal-1951 'refuġjat' huwa persuna li għandu dan l-istatus minħabba li għandu bżonn protezzjoni internazzjonali minħabba biża' li jiġi ppersegwitat minħabba r-razza, reliġjon, nazzjonalita tiegħu, minħabba li jagħmel parti minn xi grupp partikulari soċjali, għandu xi opinjoni politika partikolari, huwa barra mill-pajjiż tan-nazzjonalita tiegħu, u għalhekk minħabba dawn il-biżgħat ma jistax iserraħ fuq pajjiżu stess li jista' jipproteġih. Fil-każ ta' Ibrahim, minkejja li huwa mwieled is-Sudan, wieħed mill-pajjiżi li għandu l-akbar numru ta' refuġjati fid-dinja, u bata minn persekuzzjoni minħabba li għandu ġenituri Eritrejani, u għalhekk ma għandu ebda dokument, ma ngħatax l-istatus ta' refuġjat mill-Gvern Malti imma biss dak ta' 'protezzjoni sussidjata', u għalhekk jibbenefika minn anqas drittijiet minn refuġjat. Għalhekk nistgħu ngħidu li l-medja Maltija hija żbaljata meta użat il-kelma 'refuġjat'. Il-kelma 'refuġjat' intużat f'dan il-każ għax Ibrahim Hussen għamel bravura, għalhekk kien jaqbel lill-medja Maltija li ssejaħlu hekk. Fil-fatt apparti milli għamel bravura, Ibrahim bħal ħafna persuni li qegħdin fl-istess baħar tiegħu kkontribwixxa lejn Malta – f'dan il-każ billi għolla l-livell tal-atletika Maltija. Jiena personali, bħala Malti li nħobb l-atletika Maltija u li ħadt sehem fl-istess tellieqa li rebaħ Ibrahim, inħossni onorat li ġrejt fil-passi tiegħu. Forsi wkoll nistgħu ngħidu x'differenza tagħmel kif insejjħu lil nies bħal Ibrahim. Fil-fatt tagħmel ħafna differenza u turi l-attitudni li għandna lejn dawn in-nies. Ilum il-ġurnata s-soċjetà Maltija mmaturat biżżejjed biex nies li għandhom xi nuqqasijiet fiżiċi ssejħilhom bħala 'persuni b'diżabilità'. Dan juri l-mod differenti kif inħarsu lejhom. Fil-passat dawn in-nies konna naħbuhom u nsejħulhom bi kliem differenti. Fil-fatt x'konna nsejħulhom qabel illum huwa meqjus bħala kliem dispreġġjattiv. Nittama u nispera li 'l quddiem xi kliem li jintużaw fuq nies minn pajjiżi mhux tagħna li jiġu hawn għal-ażil jitlaq mill-vokabularju tagħna, għax hemmhekk jirrifletti l-bidla fl-attitudni tagħna, l-mod ta' kif naħsbuha, u ta' kif aħna lesti li nilqgħu u nintegraw ma' dawn il-persuni li jiena nemmen jistgħu jikkontribwixxu lejn Malta kemm kulturalment, ekonomikament u bħal f'dan il-każ partikolari ta' Ibrahim sportivament.
Refuġjat